স্বামী বিবেকানন্দের জন্মদিনে কলকাতায় সংগীত পরিবেশন করবেন গুলাম আলি।
মুম্বইয়ে পাকিস্তানি গজল শিল্পীর অনুষ্ঠান ভেস্তে যাওয়ার পর তাঁকে কলকাতায় নিয়ে আসার আশ্বাস দিয়েছিলেন মুখ্যমন্ত্রী মমতা বন্দ্যোপাধ্যায়। মুখ্যমন্ত্রীর ইচ্ছাপূরণে আসরে নেমেছিল রাজ্য সংখ্যালঘু ও উন্নয়ন বিত্ত নিগম। গুলাম আলি সেই আমন্ত্রণ গ্রহণ করে কলকাতায় অনুষ্ঠান করতে সম্মত হয়েছেন।
নিগম সূত্রের খবর, আগামী ১২ জানুয়ারি পার্ক সার্কাস ময়দানে অনুষ্ঠান করবেন গজল শিল্পী। ওই অনুষ্ঠানে তাঁর ছেলেকেও সঙ্গে রাখবেন তিনি। এই খবর মঙ্গলবার টুইট করে জানান তৃণমূলের জাতীয় মুখপাত্র ডেরেক ও’ব্রায়েন। তিনি জানান, ‘পিট সিগার কলকাতার পার্ক সার্কাস ময়দানে অনুষ্ঠান করেছিলেন ’৬০-এর দশকের শুরুতে। ২০১৬ সালে সেখানেই সংগীত পরিবেশন করবেন গুলাম আলি’। রাজ্য সংখ্যালঘু ও উন্নয়ন বিত্ত নিগমের চেয়ারম্যান তথা তৃণমূল সাংসদ সুলতান আহমেদ বলেন, ‘‘মুখ্যমন্ত্রী অনেক আগেই একথা বলেছিলেন। তার পরেই আমরা গুলাম আলিকে আমন্ত্রণ জানিয়েছিলাম। এতদিন তাঁর সময় না থাকায় সম্মতি পাওয়া যাচ্ছিল না। এবার উনি কলকাতায় আসতে সম্মত হয়েছেন। আগামী ১২ জানুয়ারি মিলন উৎসবে উনি গজল পরিবেশন করবেন।’’
রাজনীতির কারবারিদের একাংশের ব্যাখ্যা, দেশজুড়ে অসহিষ্ণুতা-বিতর্কের সময় সরব হয়েছিলেন মমতা। বিজেপি পরিচালিত কেন্দ্রীয় সরকারের বিরুদ্ধে তোপ দেগে রাজ্য এবং জাতীয় স্তরে সহিষ্ণুতার পক্ষে সওয়াল করেছিলেন তিনি। তার উপর এই বছরই রাজ্যে বিধানসভা নির্বাচন। সেই নির্বাচনে রাজ্যের সংখ্যালঘু ভোটব্যাঙ্কের উপরও অনেকটা ভরসা করছে শাসকদল। সেই দিক থেকে পাকিস্তানের গজল শিল্পীকে কলকাতায় এনে সম্ভবত রাজনৈতিক বার্তা দিতে চান মমতা। অবশ্য শাসকদলের একাংশের যুক্তি, এক্ষেত্রে শিল্পীর সম্মানটাই শেষ কথা। রাজ্য সরকার এই প্রশ্নে কোনও আপস করে না।
প্রসঙ্গত, গত বছর অক্টোবরে মুম্বইয়ে অনুষ্ঠান করার কথা ছিল গুলাম আলির। কিন্তু সেই অনুষ্ঠান শিবসেনার হুমকির জেরে ভেস্তে যায়। শিবসেনার নেতারা জানিয়েছিলেন, সীমান্ত এলাকায় সন্ত্রাস বন্ধ না করলে পাকিস্তানের কোনও শিল্পীকে মুম্বই শহরে অনুষ্ঠান করতে দেওয়া হবে না। এরপর অসহিষ্ণুতা বিতর্ককে কেন্দ্র করে সমালোচনার ঝড় উঠেছিল বিভিন্ন মহলে। মমতাও অনুষ্ঠান বাতিলের বিরোধিতা করে জানিয়েছিলেন, মুম্বইয়ে অনুষ্ঠান করতে না পারলেও, গুলাম আলিকে স্বাগত জানাবে পশ্চিমবঙ্গ। পাকিস্তানি গজল শিল্পী সম্মত হলে যে কোনও সময়ে তাঁকে কলকাতায় আমন্ত্রণ জানাবে রাজ্য সরকার। তার পরেই গুলাম আলিকে আমন্ত্রণ জানিয়েছিল রাজ্য সংখ্যালঘু ও উন্নয়ন বিত্ত নিগম।